KOMISIJOS ATASKAITA EUROPOS PARLAMENTUI IR TARYBAI

Šešioliktoji metinė 2021 m. Sąjungos paramos, teikiamos pagal 2006 m. vasario 27 d. Tarybos reglamentą (EB) Nr. 389/2006, nustatantį finansinės paramos priemonę Kipro turkų bendruomenės ekonominei plėtrai skatinti, ataskaita

1.Įvadas

Tarybos reglamentas (EB) Nr. 389/2006 (toliau – Pagalbos reglamentas) yra paramos Kipro turkų bendruomenei pagrindas ir pagal jį būtina kasmet teikti ataskaitas Tarybai ir Europos Parlamentui.

2.Paramos programavimas

Nuo 2006 m. iki 2021 m. pabaigos veiksmams pagal Pagalbos reglamentą buvo numatyta skirti 623 mln. EUR. 2021 m. gruodžio mėn. 2021 m. metinei veiksmų programai skirta suma siekė 30,7 mln. EUR . 2021–2027 m. daugiametėje finansinėje programoje (DFP) pateikta daugiametė šios programos perspektyva ir numatytas stabilus metinis finansavimas. Vis dėlto paramos programa, kurios tikslas – atitinkamai pasirengti visapusiškam Bendrijos acquis taikymui Kipro Respublikos teritorijos dalyse, kurių Kipro Respublikos Vyriausybė veiksmingai nekontroliuoja, ir jam palengvinti išsprendus Kipro problemą, yra išimtinai laikino pobūdžio, o Pagalbos reglamentu ir Tarybos reglamentu 2020/2093 , kuriuo nustatoma DFP sudaromos sąlygos suvienijimo atveju atlikti peržiūrą.

3.Įgyvendinimo priemonės

Programa įgyvendinama tose Kipro Respublikos teritorijose, kurių Kipro Respublikos Vyriausybė veiksmingai nekontroliuoja ir kuriose acquis taikymas laikinai sustabdytas remiantis Stojimo sutarties 10 protokolu. Parama įgyvendinama taikant tiesioginį ir netiesioginį valdymą.

Komisija veikia išskirtinėmis politinėmis, teisinėmis ir diplomatinėmis sąlygomis. Skiriant tokią paramą nesiekiama šiose teritorijos dalyse pripažinti kitą valdžios instituciją nei Kipro Respublikos Vyriausybė. Kad programa būtų įgyvendinama laikantis patikimo finansų valdymo principų, reikalingos ad hoc priemonės. Dėl ES finansuojamų pagalbos programų paprastai su paramą gaunančios šalies vyriausybe sudaromi susitarimai, kuriais nustatoma paramos vystymuisi teisinė sistema. Dėl paramos Kipro turkų bendruomenei tokie susitarimai negali būti sudaromi. Viena iš Komisijos atsakomybės sričių yra būdingos rizikos valdymas ir mažinimas, o tarp priimtų priemonių yra aktyvi sutarčių stebėsena ir paramos teikimas gavėjams, peržiūrėtos mokėjimo sąlygos, taip pat atsargus požiūris į naudojimąsi bankų garantijomis. Didelę paramos dalį sudaro parama dotacijomis, dėl to reikalingas daug išteklių reikalaujantis valdymas.

Tam, kad būtų užtikrintas poveikis, Kipro turkų bendruomenė turi visapusiškai dalyvauti rengiantis įgyvendinti acquis, atsižvelgiant į jo sustabdymo panaikinimą pagal 10 protokolą, kai bus išspręsta Kipro problema.

Programos grupė vykdo veiklą per ES programos rėmimo biurą tose Nikosijos teritorijos dalyse, kurios nėra veiksmingai kontroliuojamos. Komisijos atstovybė Kipre taip pat rengia susitikimus, seminarus ir spaudos konferencijas, bendrauja su Kipro visuomene visoje saloje, be kita ko, informuoja apie pagalbos programą. Be to, ES informacijos centras, finansuojamas pagal pagalbos programą, vykdo įvairius komunikacijos ir matomumo didinimo veiksmus, teikia informaciją apie ES politikos priemones, prioritetus ir veiksmus, kuriais remiama Kipro turkų bendruomenė, taip pat propaguoja Europos kultūrą.

4.Įgyvendinimas ataskaitiniu laikotarpiu

4.1.Bendra apžvalga

Komisija ir toliau įgyvendina Pagalbos reglamentą siekdama pagrindinio tikslo – remti Kipro susivienijimą. Suradus viską apimantį Kipro problemos sprendimą, Taryba, remdamasi Komisijos pasiūlymu, vieningai sprendžia dėl reikiamų šio reglamento adaptacijų.

2021 m. veiksmais buvo tęsiami keli nusistovėję ir sėkmingi projektai, pavyzdžiui, ES stipendijų programos ir pasitikėjimo stiprinimo priemonės, skirtos Kultūros paveldo apsaugos techniniam komitetui ir Be žinios dingusių asmenų paieškos komitetui remti. Toliau buvo taikoma speciali abiejų bendruomenių techninių komitetų iniciatyvų finansavimo priemonė.

Vienas esminių programos elementų tebėra parama dotacijomis. Didesnė parama buvo teikiama susivienijimui besirengiantiems pagrindiniams ekonomikos sektoriams, vykdant projektus, skirtus privačiajam sektoriui, kaimo vietovėms ir žmogiškųjų išteklių plėtrai. Buvo toliau dedamos pastangos siekiant apčiuopiamų rezultatų gyvūnų ligų naikinimo ir maisto saugos srityse.

2021 m. balandžio mėn. Komisija priėmė du teisės aktus: Reglamentą (ES) 2021/591, kuriuo į saugomų kilmės vietos nuorodų (SKVN) ir saugomų geografinių nuorodų (SGN) registrą įtraukiamas pavadinimas „Halloumi“ / „Hellim“, ir Sprendimą (ES) 2021/586, kuriuo leidžiama prekiauti „Halloumi“ / „Hellim“ per Žaliąją liniją, kai Kipro turkų gamintojai suderins savo gamybos standartus su ES gyvūnų sveikatos ir maisto saugos standartais. Nuo 2021 m. spalio 1 d. tik Kipre pagal tradicinį receptą pagamintas „Halloumi“ / „Hellim“ gali būti teikiamas ES rinkai tuo pavadinimu. Vėliau imtasi įvairių paramos priemonių, siekiant padėti įgyvendinti SKVN „Halloumi“ / „Hellim“ dokumentų rinkinį Kipro turkų bendruomenėje.